b'\n_START_ARTICLE_\nOtterup\n_START_SECTION_\nSkoler\n_START_PARAGRAPH_\nSletten Skole med i alt 860 elever har tre afdelinger: B\xc3\xa5de afdeling Nordvest i Otterups nordvestlige parcelhuskvarter og afdeling Skovl\xc3\xb8kken 3 km syd\xc3\xb8st for byen har 0.-6. klasse, og afdeling Otterup midt i byen har 0.-9. klasse. Alle tre afdelinger har SFO til b\xc3\xb8rn i 0.-2. klasse og klub til b\xc3\xb8rn i 3.-6. klasse._NEWLINE_Otterup Realskole fra 1884 har 232 elever, fordelt p\xc3\xa5 \xc3\xa9t spor i 0.-6. klasse og to spor i 7.-9. klasse. Skolen har SFO med pladsgaranti for b\xc3\xb8rn i 0.-3. klasse.\n_START_SECTION_\nSport\n_START_PARAGRAPH_\nOtterup Bold- og Idr\xc3\xa6tsklub (OB&IK) har hjemmebane i byen. I 2009-13 spillede klubben i 2. division (fodbold). Den er stiftet i 1913 og har over 500 medlemmer. Ud over fodbold har den rummet andre idr\xc3\xa6tsgrene som h\xc3\xa5ndbold, badminton, bordtennis, boksning, karate og gymnastik, men flere af disse er efterh\xc3\xa5nden udskilt i selvst\xc3\xa6ndige klubber. S\xc3\xa5ledes blev Otterup H\xc3\xa5ndboldklub (Otterup HK) stiftet i 1953. Den har ca. 300 medlemmer og driver et motionscenter sammen med OB&IK. Senest har Otterup Gymnasterne dannet deres egen klub.\n_START_SECTION_\nHistorie\n_START_PARAGRAPH_\nByen ben\xc3\xa6vnes Ottorp i 1427.\n_START_SECTION_\nVikingegrave\n_START_PARAGRAPH_\nP\xc3\xa5 marken Galgedil i det vestlige Otterup har Odense Bys Museer fundet en gravplads fra Vikingetiden med et stort antal grave. I disse er der fundet s\xc3\xa5vel knoglemateriale som vikingegenstande. I sommeren 2005, da omr\xc3\xa5det skulle udl\xc3\xa6gges til parcelhusbyggeri, fandt man yderligere 19 grave, hvilket bragte det samlede antal op p\xc3\xa5 50. Dermed er gravpladsen den st\xc3\xb8rste kendte vikingegravplads p\xc3\xa5 Fyn. Fundene kan beses p\xc3\xa5 Odense Museum.\n_START_SECTION_\nNislevg\xc3\xa5rd\n_START_PARAGRAPH_\nI byens vestlige udkant ligger den tidligere herreg\xc3\xa5rd Nislevg\xc3\xa5rd. Dens ejer oprettede i 1722 "Frelserens Hospital" i et hus ved kirken med plads til 8 fattiglemmer. Et par hundrede \xc3\xa5r senere overtog Otterup sognekommune huset p\xc3\xa5 Bakkevej 2 og brugte det som bibliotek. Da biblioteket flyttede i 1958, blev huset til Otterup Museum._NEWLINE_Efter at jernbanen var kommet til Otterup, blev der i 1896 anlagt en 800 m lang roebane mellem stationen og Nislevg\xc3\xa5rd. Dens trac\xc3\xa9 er bevaret som K\xc3\xa6rlighedsstien mellem Daml\xc3\xb8kkevej og Nislevg\xc3\xa5rd og er et af Danmarks bedst bevarede roebanetrac\xc3\xa9er._NEWLINE_Statens Jordlovsudvalg overtog Nislevg\xc3\xa5rd i 1925. Bygningerne, der senere er suppleret med tilbygninger, var sp\xc3\xa6db\xc3\xb8rnshjem 1926-80. Nislevg\xc3\xa5rd er nu efterskole for ordblinde og har plads til ca. 100 elever.\n_START_SECTION_\nJernbanen\n_START_PARAGRAPH_\nOtterup havde station p\xc3\xa5 Nordfyenske Jernbane (1882-1966). Det var banens st\xc3\xb8rste mellemstation. Banen gik en stor omvej for at komme til Otterup, idet den direkte linje mellem Odense og Bogense ville v\xc3\xa6re over S\xc3\xb8nders\xc3\xb8._NEWLINE_Navnene Jernbanegade og Banepladsen minder stadig om stationsbytiden, men stationsbygningen er revet ned. Inde i byen er sm\xc3\xa5 stykker sti anlagt p\xc3\xa5 banetrac\xc3\xa9et mellem Gartnerv\xc3\xa6nget og Banepladsen og langs Skydebanevej. Uden for byen er et l\xc3\xa6ngere stykke af trac\xc3\xa9et bevaret mellem R\xc3\xb8devej og \xc3\x85kandevej.\n_START_SECTION_\nKommunale forhold\n_START_PARAGRAPH_\nOtterup Kommune blev dannet ved sammenl\xc3\xa6gning af 11 sognekommuner 1. april 1966, alts\xc3\xa5 inden kommunalreformen i 1970. Der blev bygget r\xc3\xa5dhus til den nye kommune, hvor jernbanestationen havde ligget. Det nye r\xc3\xa5dhus afl\xc3\xb8ste Otterup sognekommunes gamle r\xc3\xa5dhus, som stadig findes over for Otterup Hotel i Jernbanegade. Det gamle r\xc3\xa5dhus har senest huset skoletandplejen, men kommunen har sat det til salg i september 2015._NEWLINE_Ved kommunalreformen i 2007 blev Otterup Kommune lagt sammen med Bogense og S\xc3\xb8nders\xc3\xb8 kommuner til Nordfyns Kommune.'